**8 Hydref 2021**

**Ymateb Comisiynydd Heddlu a Throseddu Dyfed-Powys i**

**Dyletswydd i ddiogelu: Defnydd yr heddlu o fesurau amddiffynnol mewn achosion sy'n ymwneud â thrais yn erbyn menywod a merched**

Rwy’n croesawu’r craffu allanol a ddarparwyd gan Arolygiaeth Cwnstabliaeth a Gwasanaethau Tân ac Achub Ei Mawrhydi (AHGTAEM), y Coleg Plismona a Swyddfa Annibynnol Ymddygiad yr Heddlu ac rwy'n falch o weld argymhellion er mwyn sicrhau bod menywod a merched yn cael eu hamddiffyn yn well.

Mae Trais yn Erbyn Menywod, Cam-drin Domestig a Thrais Rhywiol yn parhau i fod yn flaenoriaeth i Ddyfed-Powys fel y'i llywodraethir gan fy Nghynllun Heddlu a Throseddu presennol, Strategaeth Rheoli'r Heddlu a blaenoriaethau'r Prif Gwnstabl. Gallaf gadarnhau y bydd hefyd yn rhan bwysig o fy Nghynllun Heddlu a Throseddu newydd, sydd i'w gyhoeddi cyn bo hir.

Mae'r gwaith craffu hwn yn amserol ac yn cyd-fynd â gwaith parhaus ehangach sy'n ymwneud â darparu gwasanaethau i ddioddefwyr. Mae'n hanfodol bod yr heddlu a'r darparwyr a ariennir yn darparu'r gwasanaeth gorau posibl er mwyn diogelu a chefnogi dioddefwyr cam-drin domestig a'u teuluoedd.

Mae'r Prif Gwnstabl Dros Dro Parmenter wedi rhoi ymateb manwl i mi o weithredoedd yr Heddlu yn erbyn pob un o'r argymhellion, gan gynnwys y cynnydd a wnaed ers cyhoeddi'r adroddiad interim. Rwyf wedi crynhoi'r sefyllfa yn erbyn pob un o'r rhain isod:

***Dylai prif gwnstabliaid weithredu prosesau ar gyfer rheoli Rhyddhawyd dan Ymchwiliad (RUI) yn unol â'r llythyr oddi wrth Arweinydd Portffolio Rheoli Mechnïaeth Cyngor Cenedlaethol Penaethiaid yr Heddlu (NPCC). Mae hyn er mwyn sicrhau, cyn belled ag y bo modd, bod ymchwiliadau'n cael eu cynnal yn effeithlon ac yn effeithiol, gan gefnogi dioddefwyr troseddau a rhai sydd dan amheuaeth nad ydynt wedi cael eu collfarnu.***

Mae'n bleser gen i adrodd bod maes blaenorol yr heddlu i'w wella o ran RUI wedi'i gymeradwyo gan AHGTAEM ym mis Gorffennaf 2021 ar sail gwelliannau a wnaed i graffu ac ymarferoldeb technoleg gwybodaeth.

Roedd hyn yn cynnwys

* datblygu dangosfwrdd mechnïaeth/RUI sy'n rhoi gwybodaeth fanwl, gyfredol i oruchwylwyr am rai sydd dan amheuaeth sy'n destun mechnïaeth neu RUI ar hyn o bryd. Mae'r dangosfwrdd yn galluogi rheolwyr i graffu ar gofnodion unigol a sicrhau bod penderfyniadau'n cael eu gwneud yn unol â deddfwriaeth a gan roi sylw dyledus i ystyriaethau diogelu.
* Proses e-ffurflen newydd, sy'n ei gwneud yn orfodol cwblhau asesiad risg newydd i reoli'r newid o fechnïaeth i RUI. Mae hyn yn cynnwys pob penderfyniad ynghlwm â rhai dan amheuaeth RUI sy'n destun ymchwiliad trosedd RAID[[1]](#footnote-1). Mae'r dull hwn yn sicrhau goruchwyliaeth ac atebolrwydd priodol ar gyfer penderfyniadau RUI gan gynnwys y rhai sydd â lefelau uwch o fregusrwydd a throseddu.
* Newidiadau i'r system ddalfa er mwyn atal rhai sydd dan amheuaeth rhag cael eu rhyddhau dan ymchwiliad heb awdurdodiad gan Arolygydd.
* Yr Uwch Dîm Arwain yn craffu’n ddyddiol ar rai sydd dan amheuaeth sy'n destun mechnïaeth drwy'r system friffio Rheoli Dyddiol.

***Dylai prif gwnstabliaid sicrhau bod data'n cael ei gasglu ar y defnydd o bresenoldeb gwirfoddol er mwyn gallu nodi patrymau o'i ddefnydd, yn enwedig mewn perthynas â'r mathau o achosion, fel mai dim ond yn yr achosion hynny lle byddai'n dacteg rheoli achosion briodol y defnyddir presenoldeb gwirfoddol***

Caiff Cyfweliadau Mynychwyr Gwirfoddol eu monitro'n ymwthiol gan Arolygwyr a Phrif Arolygwyr yn ystod y Cyfarfodydd Rheoli Dyddiol. Mae'r system friffio’n cynnwys gwybodaeth briodol er mwyn atal cyflawnwyr trais domestig honedig a rhai sy’n torri gorchmynion llys rhag cael cyfweliad gwirfoddol.

Mewn achosion o droseddau rhywiol, cam-drin plant neu ddelweddau anweddus o blant, mae angen cyngor goruchwylydd sy’n dditectif cyn trefnu unrhyw bresenoldeb gwirfoddol er mwyn sicrhau bod y strategaeth ymchwilio’n cael ei bodloni a bod strategaethau hunanladdiad priodol yn cael eu hystyried.

Cofnodir cyfweliadau ar ffurf presenoldeb gwirfoddol ar y system ddalfa. Rhaid i'r swyddog sy’n cyfweld roi manylion y goruchwyliwr sy'n cymeradwyo'r penderfyniad ar gyfer cyfweliad gwirfoddol; bydd methu â darparu'r wybodaeth hon yn atal y swyddog rhag symud ymlaen i'r cam cyfweld.

***Dylai prif gwnstabliaid gyflwyno prosesau er mwyn sicrhau, ym mhob achos mechnïaeth cyn cyhuddo lle mae mechnïaeth yn dod i ben, bod yr ymchwilydd sy'n gyfrifol am yr achos yn cynnal asesiad o'r angen i fechnïaeth cyn cyhuddo barhau.*** ***Yn yr achosion hynny lle nad yw'r sawl sydd dan amheuaeth wedi'i gyhuddo, dylid cofnodi'r penderfyniad i ymestyn neu derfynu mechnïaeth ynghyd â sail resymegol.***

Mae gan yr heddlu broses ddynodedig ar waith i reoli mechnïaeth. Mae'n ofynnol i reng Arolygydd adolygu'r rhai sydd dan amheuaeth sydd wedi bod ar fechnïaeth o'r blaen. Os gofynnir am derfynu mechnïaeth a bod y sawl sydd dan amheuaeth i'w rhyddhau dan ymchwiliad, rhaid i'r swyddog adolygu gynnal asesiad risg a chofnodi sail resymegol dros y penderfyniad ar y cofnod dalfa.

Pan fo angen mechnïaeth y tu hwnt i'r dyddiad presennol, gofynnir am awdurdodiad yn unol â deddfwriaeth a chanllawiau. Mae'r cyfnod o amser ers gweithredu’r fechnïaeth am y tro cyntaf yn pennu rheng y swyddog adolygu. Pan fydd yn dri mis, mae angen gwneud cais am awdurdodiad i’w roi gan y Llys Ynadon.

***Dylai prif gwnstabliaid adolygu ac, os oes angen, adnewyddu eu polisi ar sut mae'r heddlu'n prosesu hysbysiadau o Orchmynion Peidio ag Ymyrryd (NMOs), fel y gall swyddogion nodi'n hawdd a oes NMO yn bodoli.***

Derbynnir Gorchmynion Peidio ag Ymyrryd gan adran gwasanaethau cyfreithiol yr heddlu pan gânt eu cyflwyno gan gynrychiolydd cyfreithiol y ceisydd. Fe'u derbynnir drwy borth cyfreithiol. Ar ôl eu derbyn, mae gwasanaethau cyfreithiol yn eu rhannu gyda chanolfan PNC yr heddlu ar gyfer creu cofnod PNC sy'n ymwneud â'r NMO.

***Dylai prif gwnstabliaid, hyd nes y bydd Gorchmynion Diogelu Cam-drin Domestig (DAPOs) yn disodli Hysbysiadau Amddiffyn Rhag Trais Domestig (DVPNs) a Gorchmynion Amddiffyn Rhag Trais Domestig (DVPOs) yn eu heddlu:***

***a. adolygu, ac os oes angen, adnewyddu eu polisi ar DVPNs a DVPOs, ac yn unol â'r argymhelliad cyffredinol:***

***i. sicrhau bod llywodraethu a chyfathrebu clir er mwyn blaenoriaethu defnydd effeithiol o DVPNs a DVPOs, pan mai dyma'r dulliau mwyaf priodol i'w defnyddio;***

***ii. monitro eu defnydd i sicrhau eu bod yn cael eu defnyddio'n effeithiol; a***

***b. sicrhau bod profiad a gwersi a ddysgwyd wrth ddefnyddio DVPN/DVPOs yn llywio'r defnydd o DAPOs.***

Mae canllawiau clir i swyddogion ar y broses geisio ar gael 24/7 drwy dudalen mewnrwyd yr heddlu.

Adolygir troseddau Cam-drin Domestig a'r gofyniad am DVPO fel rhan o'r broses reoli ddyddiol. Mae achosion Cam-drin Domestig yn cael eu hadolygu gan Swyddog Cam-drin Domestig sy'n rhoi cymorth ac arweiniad pellach i swyddogion rheng flaen.

Mae'r unedau cymorth ymchwiliol yn adrannau Sir Gaerfyrddin a Sir Benfro yn ymgorffori DVPO yn eu harferion dyddiol. Fel rhan o weithredu'r prosiect O’r Dechrau i’r Ddiwedd ym mis Tachwedd 2021, caiff hyn ei ailadrodd ar draws pob un o'r pedair Uned Reoli Sylfaenol. Byddaf yn ceisio sicrwydd parhaus bod allbynnau allweddol sy'n ymwneud â gweithredu'r dull O’r Dechrau i’r Diwedd yn cael eu cyflawni.

Yn y 12 mis hyd 31 Mawrth 2021, gwnaeth yr heddlu gais am 66 DVPO. Mae hyn yn cyfateb i 1.25 o geisiadau am bob 100 o droseddau cam-drin domestig, sy'n uwch na chyfradd Cymru a Lloegr o 0.98. Gwnaed sylwadau ffafriol ar hyn gan yr Arolygwyr yn ystod Arolygiad Peel Dyfed-Powys yn ddiweddar.

Mae grŵp gorchwyl a gorffen wedi’i greu i arwain y rhaglen newid sy'n cyd-fynd â'r Bil Cam-drin Domestig newydd; bydd proses DAPO yn rhan o'r gwaith hwn.

***Dylai Prif Gwnstabliaid sicrhau eu hunain:***

***a. bod eu swyddogion yn cael eu cefnogi'n llawn i gyflawni eu dyletswyddau i amddiffyn pob dioddefwr cam-drin domestig bregus drwy:***

***i. sicrhau bod eu swyddogion yn deall y gyfres o fesurau amddiffyn sydd ar gael (gan gynnwys mesurau newydd fel DAPOs);***

***ii. sicrhau bod swyddogion yn ymwybodol o lwybrau atgyfeirio i sefydliadau cymorth trydydd parti sydd ar gael i amddiffyn dioddefwyr cam-drin domestig bregus; a***

***iii. sicrhau bod gan eu swyddogion arweiniad a chymorth o ran sut i ddewis yr ymateb mwyaf priodol ar gyfer y sefyllfa; a***

***b. bod llywodraethu ar waith ar gyfer monitro'r defnydd o'r holl orchmynion amddiffyn ac i werthuso eu heffeithiolrwydd, gan gynnwys drwy holi barn dioddefwyr***

Mae gan yr heddlu dudalen trais domestig benodol ar y fewnrwyd, sy'n cynnwys yr holl wybodaeth briodol a chyfredol. Mae dogfennau gweithredol fel canllawiau Cam-drin Domestig, Stelcian ac Aflonyddu (DASH) ar gael ar ddyfeisiau data symudol swyddogion er hwylustod. Yn ogystal, mae gan yr heddlu 86 o swyddogion rheng flaen sy’n hyrwyddwyr atal cam-drin domestig, sy'n darparu cyngor a chymorth cymheiriaid i’w cydweithwyr rheng flaen eraill.

Fel CHTh, rwy'n comisiynu cyfres o wasanaethau cymorth sy'n sicrhau bod gan bob dioddefwr, waeth beth fo’r lefel risg, fynediad at gymorth. Mae canllawiau ar y rhain wedi'u cynnwys ym mholisi cam-drin domestig yr heddlu ac mae wedi'i ymgorfforii’n dda yn yr heddlu.

Caiff gorchmynion eu monitro drwy brosesau tasgio a briffio adrannol. Bydd adolygiad o reoli a monitro gorchmynion yn rhan o'r gwaith o baratoi ar gyfer y bil Cam-drin Domestig newydd.

***Dylai prif gwnstabliaid ystyried pa gymorth cyfreithiol sydd ei angen arnynt ar gyfer defnyddio mesurau diogelu a sicrhau'r cymorth hwn***

Mae adran Gwasanaethau Cyfreithiol yr heddlu yn rhan annatod o weithredu ystod o fesurau amddiffynnol. Maent yn darparu darpariaeth, arweiniad a chymorth ar alwad i swyddogion. Maent hefyd yn cadw cofnodion o geisiadau a geisir a'r rhai a roddwyd. Lle bo angen, maent yn rhoi adborth i arweinwyr portffolio ac yn cymryd rhan mewn digwyddiadau hyfforddi er mwyn gwella gwybodaeth ymhlith staff.

Hyderaf fod yr uchod yn rhoi sicrwydd ynghylch sefyllfa bresennol Heddlu Dyfed-Powys mewn perthynas â'r argymhellion, ynghyd ag ymrwymiad i weithredu’n barhaus er mwyn mynd i'r afael ymhellach â'r pryderon.

Fe fyddaf i wrth gwrs yn gofyn am ddiweddariadau cynnydd parhaus gan y Prif Gwnstabl Parmenter a'i huwch dîm rheoli er mwyn fy ngalluogi i gyflawni fy ngwaith craffu parhaus ar y maes gwaith hwn yn Nyfed-Powys.

1. trais rhywiol, troseddau mwy difrifol, troseddau domestig a nominal Rheoli Troseddwyr yn Integredig (IOM) [↑](#footnote-ref-1)